Mpumalanga-Beeld - Armand het brute krag én breinkrag Tuisblad
Partly Cloudy SAT 7th:
Tuisblad / Nuus / Armand het brute krag én breinkrag ARMAND HET BRUTE KRAG ÉN BREINKRAG Arisja Misselhorn
Armand Maritz se breinspiere is net so geoefen soos sy lyfspiere. Hy het sewe onderskeidings in die eindeksamen gekry. Armand Maritz (18), oud-leerling van die Hoërskool Oosterland, is ’n bewys dat jy brute krag én breinkrag gelyktydig kan hê.
Aan die een kant het hierdie spierpaleis op die ouderdom van 15 reeds 15 ton-vragmotors tydens sterkman-vertonings gesleep. Aan die ander kant was dit vir hom niks om sy hele matriekjaar deur 100% vir wiskunde te behaal nie.
Armand het ook op verskeie Suid-Afrikaanse skolekampioenskappe aan hammergooi deelgeneem en verskeie medaljes ingepalm.
Boonop het Armand pas sewe onderskeidings in die matriekeksamen, asook 'n onderskeiding in Alpha-wiskunde, behaal terwyl hy nog van ’n rugoperasie herstel. Hy het die operasie aan die L4 en L5-kussings ondergaan, maar het skaars uit die hospitaal gekom toe hy weer skool toe is. Hy het verlede jaar die rekordeksamen staande geskryf.
Armand gaan vanjaar met ’n beurs van KPMG aan die Noordwes-universiteit studeer om ’n geoktrooieerde rekenmeester te word.
Sy toekomsdrome sluit in om eendag voelers na oorsese werkplekke uit te steek.
Armand is die enigste kind van Maryna, ’n tuisteskepper, en Jan, ’n assistent-bestuurder by Sasol Synfuels.
Armand se wenresep vir goeie matriekuitslae was om van die begin van die jaar baie hard te werk en om nie twee dae voor die tyd te begin leer nie. Sommige oggende het Armand al om 03:30 opgestaan om te studeer.
“My hemelse Vader en my ouers se ondersteuning het my deurgedra,” sê hy.
Armand is ook aangewys as Mpumalanga se beste gr. 12- leerder vir rekeningkunde. Sy skoolmaat Michael Kruger is aangewys as die beste matriekulant in Siviele tegnologie. Michael het vyf onderskeidings behaal.
Oosterland se Leandri Engelbrecht is Mpumalanga se beste gr. 12-leerling in toerisme. Sy het ook vyf onderskeidings behaal.
Ander Oosies-presteerders is Armand de Clerq met sewe onderskeidings, en Reghard Pretorius en Wilmarie Grib met vyf onderskeidings elk.